गुस्से की गर्मी से अकल कपूर की तरह उड़ गई। कुछ मोटी अकल जो उड़ न पाई वो नीचे सरक कर घुटनों में छुप गई। दिमाग से घुटने तक जाते हुए शरीर के हर हिस्से को चेता दिया कि साहब गुस्सा होने वाले हैं। सँभल जाओ। सारे अंग अस्तव्यस्त होकर काँपने लगे। कोई बाहर की तरफ़ भागना चाह रहा था कोई अंदर की तरफ़। इसी आपाधापी में उनके मुँह से कुछ शब्द-गोले की तरह छूटते हुए एक दूसरे को धकिया कर ऐसे गिर-गिर पड रहे थे जैसे रेलवे के जनरल डिब्बे से यात्री उतरते समय यात्रियों पर गिर-गिर पड़ते हैं। कुछ बड़े-बड़े शब्द आपस में टकरा-टकरा कर चकनाचूर होने के बाद बाहर निकलने तक केवल अक्षर दिखाई देते थे। लेकिन वे जिस तरह से बाहर टूट-फूट कर बाहर सुनाई देते थे उससे पता नहीं लगता कि अक्षर बेचारा किस शब्द से बिछुड़कर बाहर अधमरा गिरा है। ‘ह‘ सुनाई देता तो पता नहीं लगता कि ‘हम‘ से टूट के गिरा है ‘हरामी’ से। हिम्मत खानदान का है या हरामखोर घराने का! अक्षरों का डी.एन.ए. टेस्ट भी तो नहीं होता।